Title: ประกาศเจ้าพนักงานจราจรทางบกจังหวัดปทุมธานี เรื่อง การจอดรถ ห้ามกลับรถ บนถนนรังสิต - ปทุมธานี

ประกาศเจ้าพนักงานจราจรทางบกจังหวัดปทุมธานี

ประกาศเจ้าพนักงานจราจรทางบกจังหวัดปทุมธานี
เรื่อง
การจอดรถ ห้ามกลับรถ บนถนนรังสิต - ปทุมธานี[๑]

ตามที่คณะกรรมการติดตามและตรวจสอบ
การบริหารงานตำรวจภาคประชาชนของสถานีตำรวจภูธรสวนพริกไทย
ได้มีมติในที่ประชุมให้มีการจัดระเบียบการจอดรถในถนนรังสิต - ปทุมธานี บริเวณหน้าตลาดพูนทรัพย์
ฝั่งทิศใต้ (ขาเข้าปทุมธานี) และห้ามรถบรรทุกหกล้อขึ้นไป
รถบรรทุกผู้โดยสารกลับรถบริเวณจุดกลับรถหน้ามหาวิทยาลัยปทุมธานี ตำบลบ้านกลาง
อำเภอเมืองปทุมธานี จังหวัดปทุมธานี
เพื่อความปลอดภัยลดความเดือดร้อนของประชาชนและเป็นการแก้ปัญหาการจราจรติดขัดในบริเวณดังกล่าว

ฉะนั้น อาศัยอำนาจตามความในมาตรา ๑๓๙ (๓) (๙)
แห่งพระราชบัญญัติจราจรทางบก พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพบุคคล
ซึ่งมาตรา ๒๙ ประกอบกับมาตรา ๓๒ และมาตรา ๓๔ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยตามบทบัญญัติแห่งกฎหมาย
จึงให้

๑.  รถที่มาจอดบริเวณริมถนนรังสิต
- ปทุมธานี ฝั่งทิศใต้ (ขาเข้าปทุมธานี)
ตั้งแต่หน้าอาคารไทยมิตรถึงหน้าอาคารสำนักงานตลาดพูนทรัพย์ ตำบลบ้านกลาง
อำเภอเมืองปทุมธานี จังหวัดปทุมธานี ให้จอดในลักษณะเฉียงกับขอบทางตามแนวช่องจอดและจอดได้ตลอดเวลา

๒.  ห้ามรถบรรทุกตั้งแต่หกล้อขึ้นไปและรถบรรทุกผู้โดยสารกลับรถที่จุดกลับรถหน้ามหาวิทยาลัยปทุมธานี
ตำบลบ้านกลาง อำเภอเมืองปทุมธานี จังหวัดปทุมธานี

จึงประกาศให้ผู้ใช้รถใช้ถนนทราบโดยทั่วกัน

ประกาศ
ณ วันที่ ๑๐ กันยายน พ.ศ. ๒๕๕๔
พลตำรวจตรี
วัฒนา  เขตร์สมุทร
ผู้บังคับการตำรวจภูธรจังหวัดปทุมธานี
เจ้าพนักงานจราจรทางบกจังหวัดปทุมธานี

ปริยานุช/ผู้จัดทำ
๒ ธันวาคม ๒๕๕๔
ปณตภร/ผู้ตรวจ
๑๑ ธันวาคม
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๔๕ ง/หน้า ๘๒/๓๐ พฤศจิกายน ๒๕๕๔